‘বাড়ির পাশে আরশিনগর, সেথা এক পড়শি বসত করে’। তাঁর সঙ্গে দেখা করতেই গঙ্গা পার করে যাওয়া। গিয়ে চক্ষু-কর্ণের বিবাদ ভঞ্জন। 
ব্যাপারটা একটু খোলসা করে বলা যাক। বন্ধু শান্তনু প্রসাদ হাওড়ার কালবাস গ্রামে আখড়াবাড়ি বানিয়েছেন শুনেছি। তাঁর ডাকে সাড়া দিয়েই চলে গিয়েছিলাম হাওড়া আমতার কালবাস গ্রামে শান্তনুর ‘বাঘরোল বাসা’য়। সেখানে পৌঁছে যা দেখলাম, তাতে একে বিশ্বধাতার যজ্ঞশালা না বলে উপায় নেই।
প্রায় তিনশো বছরের পুরনো একটি প্রাসাদের ভগ্নপ্রায় অংশকে সংস্কার করে প্রায় শান্তনুরা বানিয়েছেন ‘বাঘরোল বাসা’। পনেরো বিঘে জমির উপরে বিরাট পুকুর এবং সবুজে ঘেরা এক জমিদারি দালানকোঠা। বেশিদিন হয়নি নতুন দালানটি তৈরি হয়েছে, কিন্তু তার নির্যাস দেড়শো বছরের পুরনো। মনে হবে, ঠিক উনিশ শতকের মাঝামাঝি এসে পড়েছেন।
সেই দালানকোঠা, করিবরগায় ঝোলানো ঝাড়লন্ঠন, টানা পাখা। অথবা সদর দিয়ে বেরোলেই তালের গন্ধে ভুরভুর বাড়ির লাগোয়া ঘাট। ছায়াময় সেই ঘাটে দু’দণ্ড বসলেই দেখা যাবে হয়তো বিরাট গোসাপ চুপি চুপি জল থেকে উঠে মিলিয়ে গেল সবুজের দেশে।  

‘বাঘরোল বাসা’-র জমিদারি অন্দরমহল।ছবি: শান্তনু
তবে সপ্তাহান্তের মোচ্ছবের ডেস্টিনেশন নয়, নয়া শৌখিন ইকো ট্যুরিজমও নয়। শান্তনুদের লক্ষ্য অনেক বড়।
শান্তনুদের সংস্থা ‘ফরেস্ট ডুয়েলার’-এর পাখির চোখ— হাওড়ার বাস্তুতন্ত্র রক্ষা। আরও গুছিয়ে বললে, শান্তনুরা হাওড়া অঞ্চলের বিপন্ন প্রাণী বাঘরোল সংরক্ষণের মহাযজ্ঞে নেমেছেন।  
প্রসঙ্গত বাঘরোল পশ্চিমবঙ্গের রাজ্যপ্রাণী। বন্যপ্রাণী আইনে বাঘ ও বাঘরোল— দু’টি প্রাণীই প্রথম তফশিল ভুক্ত। অর্থাৎ বাঘ মারা যেমন অপরাধ, বাঘরোল মারাও। অথচ পশ্চিমবঙ্গ সরকার তথা ভারত সরকারের তরফে এই অতিবিরল প্রাণীটিকে সংরক্ষণ করতে কোনও উদ্যোগই নেওয়া হয়নি।
এ যাবৎ কালে যত গবেষণা হয়েছে, তাতে গবেষকরা জানিয়েছেন হাওড়ার আমতার অন্তর্গত কালবাস গ্রাম ও সংলগ্ন অঞ্চলে গোটা পাঁচেক বাঘরোল রয়েছে। এই সমীক্ষাগুলিকে নস্যাৎ করে শান্তনুর দাবি, অন্তত ত্রিশটি বাঘরোল রয়েছে কালবাস ও তার আশেপাশের গ্রামগুলিতে। শান্তনুর দাবি সত্যি হলে, বাঘরোলের সংখ্যার বিচারে এটিই সবচেয়ে বেশি ঘনত্বপূর্ণ অঞ্চল। বিশ্বাস না করিই বা কী করে। দু’ঘণ্টার রাত্রিকালীন ভ্রমণে শান্তনু ও তাঁর কমরেড মৃদুলকান্তি কর, অরিজিৎ দাস-দের জোরালো টর্চ ও টেলিফোটো লেন্সকে এড়াতে পারল না জনাতিনেক বাঘরোল বাবাজি রাতের বাড়তি পাওনা— হারিয়ে যাওয়া কৃ্ষ্ণশেয়াল, লক্ষীপ্যাঁচা। আর ভোরে হাজার পাখিদর লুঠতরাজের সাইরেন।

এমন  দৃশ্য চোখে পড়তে পারে যে কোনও উৎসাহীর। ছবিঃ শান্তনু প্রসাদ
‘ফরেস্ট ডুয়েলার’-এর ‘বাঘরোল’ বাসা আসলে তাঁদের অপারেশনের বেসক্যাম্প। কিন্তু তাঁর মূল উদ্দেশ্যটা ঠিক কী? শান্তনুর যুক্তি, যে কোনও প্লাবনভূমি তার আসেপাশে জলের রিজার্ভার তৈরি হয়। হাওড়ার এই বিস্তীর্ণ অঞ্চল খাল-বিলে ভরা। প্রতি বছর বন্যা হয়। ফলে এর তলায় বিরাট এক জলাধার আছে। জলজমিনের এই অঞ্চলকে বাঁচাতে পারলে বাঁচানো যাবে কলকাতা মহানগরীকেও। কখনোই কলকাতায় জলের অভাব হবে না হাওড়ার বাস্তু রক্ষা করতে পারলে। আর এই বাস্তুতন্ত্রের ওতপ্রোত অঙ্গ বাঘরোল। 
‘বাঘরোল বাসা’র চারদিকে লুকোনো ক্যামেরা বসানো আছে, যাতে ধরা পড়া ফুটেজ দেখলে চক্ষু চড়ক গাছে উঠে যাচ্ছে। রাতের অন্ধকারে পুকুর থেকে আড়াই কেজির মাছ অব্যর্থ নিশানায় তুলে নিয়ে যাচ্ছে দেড় হাত সাইজের বাঘরোল।
বাঘরোল ঠিক কতটা বিপদে? শান্তনু বললেন, ‘‘বাঘরোল নিয়ে গ্রাম্য মানুষের নানা কুসংস্কার আছে। তাছাড়া সাধারণ শ্রমজীবী মানুষের কাছে পুকুরের মাছ চুরি, খেতের ফসল চুরি বড় ক্ষতি। আজও তাই রাত জেগে মানুষ বাঁধ পাহারা দেয়। ক্ষেত পাহারা দেয়। প্রয়োজনে মেরেও ফেলেতে পারে।’’
এইখানেই বুদ্ধি কাজে লাগাচ্ছেন শান্তনুরা। ক্ষতির অনুপাত বুঝে, মাছের চারা দিচ্ছেন গ্রামীণ মৎস্যজীবিদের, যার ৭০ শতাংশ বাঁচলেও লাভ কয়েক গুণ বেশি। গ্রামের সম্পদকে বাঁচাতে সবার আগে সতর্ক হবে গ্রামবাসীদেরই। তাই প্রতিটি গ্রাম্য মেলায় শান্তনু, মৃদুলরা প্রচার করেন, পুকুরে বিষ না ছড়াতে।
এই ‘বাঘরোল বাসা’-কে কেন্দ্র করেই গোটা দক্ষিণ বঙ্গে নিজের অপারেশন ছড়িয়ে দিতে চান শান্তনু ও তাঁর কমরেডরা।

বাঘরোল বাসার ড্রোন-চিত্র। ছবি : শান্তনু প্রসাদ
এই প্রসঙ্গে শান্তনুর একটি ছোট্ট পরিচয় দেওয়া দরকার। আন্না ইউনিভার্সিটি থেকে ইঞ্জিনিয়ারিং সেরে আর পাঁচজনের মতো গোছানো কেরিয়ার বাছেননি শান্তনু। বন ও বন্যপ্রাণী তথা বাস্তুতন্ত্র সংরক্ষণের কাজে লেগেছেন। সাতপুরা থেকে সুন্দরবন, রনথম্ভোর থেকে সান্দকফু— শান্তনুর যাতায়াত অবাধ। নিজের মতো ক্ষ্যাপা খুঁজে নিয়ে ‘ফরেস্ট ডুয়েলার’ সংস্থাটি বানিয়েছেন। ‘বাঘরোল বাসা’ শান্তনুদের ড্রিম প্রোজেক্ট। সংস্থার কর্মচারীরা বেশিরভাগই এলাকার লোক। ইতিমধ্যেই বেশ কয়েকটি আন্তর্জাতিক সংবাদসংস্থা এসে ঘুরে গিয়েছে বাঘরোলবাসায়। এসেছেন পরিবেশ ও বাস্তুতন্ত্র রক্ষার বিষয়ে উৎসাহী বিদেশী পর্যটকরাও। 
‘ফরেস্ট ডুয়েলার’ ইতিমধ্যে সান্দকফুতে রেড পাণ্ডা সংরক্ষণের কাজ করেছে। কিন্তু সে কথা বলা যাবে আর এক দিন। আজ বাড়ির পাশের নকশি কাঁথার মাঠ, লক্ষীডুবির ঘাট আর আকাশের খোঁপায় তারার বাহার চিরে রূপকথার কালো শেওয়ালের হুক্কা হুয়া ডাকের হাতছানিটুকুই থাক।